**OBRAZLOŽENJE**

**Nacrt prijedloga Pravilnika o provedbi postupaka jednostavne nabave**

Grad Zadar javni je naručitelj i obveznik je primjene Zakona o javnoj nabavi („Narodne novine“, broj 120/16 i 114/22) – u daljnjem tekstu: ZJN 2016.

ZJN 2016 utvrđuju se pravila o postupku javne nabave koji provodi javni ili sektorski naručitelj, ili drugi subjekt u slučajevima određenim Zakonom, radi sklapanja ugovora o javnoj nabavi robe, radova ili usluga, okvirnog sporazuma te provedbe projektnog natječaja, a sadrži odredbe koje su u skladu s direktivama o javnoj nabavi Europske unije.

Člankom 12. stavka 1. točke 1. ZJN 2016 propisani su pragovi za koje se odredbe ZJN 2016 ne primjenjuje u postupcima nabave roba, usluga i radova.

Sukladno članku 15. stavku 2. ZJN 2016. za procijenjene vrijednosti nabave ispod zakonskog praga naručitelj provodi postupke jednostavne nabave za koju pravila, uvjete i postupke naručitelj utvrđuje općim aktom pri čemu uzima u obzir načela javne nabave te mogućnost primjene elektroničkih sredstava komunikacije. Navedeni opći akt kao i njegove kasnije izmjene naručitelj je obvezan objaviti na internetskim stranicama.

Sukladno navedenom Gradsko vijeće Grada Zadra na sjednici održanoj 25. srpnja 2023. godine donijelo je Pravilnik o provedbi postupaka jednostavne nabave kojim su utvrđena pravila, uvjeti i postupci jednostavne nabave robe, usluga i provedbe projektnih natječaja procijenjene vrijednosti manje od 26.540,00 eura te nabave radova procijenjene vrijednosti manje od 66.360,00 eura.

Prilikom utvrđivanja Nacrta prijedloga Pravilnika o provedbi postupaka jednostavne nabave cilj je bio postići učinkovitiju provedbu postupaka jednostavne nabave, ekonomičnije i svrhovitije trošenje proračunskih sredstava, podizanje transparentnosti nabave te poticanje tržišnog natjecanja i osiguranje jednakog tretmana svim gospodarskim subjektima koji sudjeluju u postupku jednostavne nabave odnosno poticanje sudjelovanja malog i srednjeg poduzetništva na tržištu nabave. Ovaj cilj želi se postići kroz širu primjenu elektroničkih sredstava komunikacije te provođenje postupaka jednostavne nabave putem aplikacije e-jednostavna nabava koja omogućava gospodarskim subjektima vremenski neograničenu i potpuno besplatnu registraciju u sustav, pristup svim objavljenim dokumentima u postupcima jednostavne nabave te predaju elektroničkih ponuda.

Ovim Nacrtom prijedloga Pravilnika o provedbi postupaka jednostavne nabave predlažu se:

1) dvije vrste postupaka jednostavne nabave i to

- jednostavna nabava procijenjene vrijednosti manje od 2.650,00 eura

- jednostavna nabava procijenjene vrijednosti jednake ili veće od 2.650,00 eura, a manje od 26.540,00 eura (za robe i usluge) odnosno 66.360,00 eura (za radove).

2) smanjenje propisanih razloga za primjenu izuzeća da se poziv na dostavu ponude može dostaviti najmanje jednom gospodarskom subjektu

***Obrazloženje Nacrta prijedloga Pravilnika o provedbi postupaka jednostavne nabave:***

1. ***Svi postupci jednostavne nabave provode se kao:***

*-* ***Postupak jednostavne nabave procijenjene vrijednosti manje od 2.650,00 eura***

*provodi ga upravno tijelo-korisnik nabave, kojem je jednostavna nabava potrebna i koji je Proračunom utvrđen kao nositelj sredstava nabave, izdavanjem narudžbenice ili sklapanjem ugovora o jednostavnoj nabavi, na temelju jedne ili više dostavljenih ponuda po prethodno istraženom tržištu.*

*Za provedbu ove vrste postupka jednostavne nabave ne imenuje se stručno povjerenstvo za nabavu niti se izrađuje zapisnik o otvaranju, pregledu i ocjeni ponuda, ali osobe koje sudjeluju u postupku nabave ne smiju biti u sukobu interesa i dužne su potpisati izjavu o postojanju ili nepostojanju sukoba interesa.*

*-* ***Postupak jednostavne nabave procijenjene vrijednosti jednake ili veće od 2.650,00 eura, a manje od 26.540,00 eura za robu i usluge odnosno manje od 66.360,00 eura za radove***

*provodi ga Odsjek za javnu nabavu Upravnog odjela za financije temeljem prethodno zaprimljenog zahtjeva za pokretanje postupka jednostavne nabave od strane upravnog tijela-korisnika nabave.*

*U zahtjevu za pokretanje postupka jednostavne nabave moraju biti imenovani članovi stručnog povjerenstva za nabavu koji će pripremiti i provesti postupak jednostavne nabave (najmanje tri člana stručnog povjerenstva za nabavu od kojih najmanje jedan mora imati važeći certifikat u području javne nabave, a koji će otvoriti ponude, izvršiti pregled i ocjenu ponuda te predložiti donošenje obavijesti o odabiru najpovoljnije ponude ili poništenju postupka jednostavne nabave).*

*Članovi stručnog povjerenstva za nabavu dužni su potpisati izjavu o postojanju ili nepostojanju sukoba interesa.*

*Poziv na dostavu ponude objavljuje se na internetskim stranicama Grada Zadra, a zainteresirani gospodarski subjekti mogu ga preuzeti s internetskih stranica putem aplikacije e-jednostavna nabava.*

Člankom 28. stavak 5. ZNJ 2016 propisano je da se u plan nabave i registar ugovora moraju navesti svi predmeti nabave čija je vrijednost jednaka ili veća od 2.650,00 eura.

Uzimajući u obzir propisano, kao interni vrijednosni prag za ove dvije vrste postupaka jednostavne nabave, određen je iznos od 2.650,00 eura.

Također, sukladno načelu ekonomičnosti i učinkovitosti vođenja postupaka jednostavne nabave neophodno je pojednostaviti proceduru i skrati trajanje postupaka jednostavne nabave čija je procijenjena vrijednost manja od 2.650,00 eura.

1. ***Smanjuju se propisani razlozi za primjenu izuzeća da se poziv na dostavu ponude može poslati najmanje jednom gospodarskom subjektu putem aplikacije e-jednostavna nabava i ne objavljuje se na internetskim stranicama Grada Zadra***

 *Propisani su sljedeći razlozi:*

*- kada u provedenom postupku nije dostavljena nijedna ponuda te se postupak jednostavne nabave ponavlja, pod uvjetom da se nisu bitno izmijenili uvjeti i zahtjevi iz prvotnog poziva za dostavu ponuda,*

*- kada ugovor može izvršiti samo određeni gospodarski subjekt zbog umjetničkih, tehničkih razloga ili zbog zaštite isključivih prava*

*- iz razloga iznimne žurnosti izazvane događajima koji se nisu mogli unaprijed predvidjeti te nisu uzrokovani postupanjem od strane Naručitelja.*

*Razlozi za primjenu izuzeća moraju biti obrazloženi u zahtjevu za pokretanje postupka jednostavne nabave upravnog tijela-korisnika nabave.*

*U slučaju drugih objektivno opravdanih razloga vezanih za prirodu ili izvršenje predmeta nabave, a koji nisu taksativno navedeni, suglasnost za provedbu postupka po izuzeću daje odgovorna osoba Naručitelja na temelju obrazloženog prijedloga pročelnika upravnog tijela-korisnika nabave i ista mora biti dostavljena zajedno sa zahtjevom za pokretanje postupka jednostavne nabave Odsjeku za javnu nabavu.*

Sukladno članku 11. Zakona o pravu na pristup informacijama *(„Narodne novine“, broj 25/13, 85/15 i 69/22)* s ciljem da se širi krug zainteresiranih osoba s područja Grada Zadra uključi u pripremu konačnog Nacrta Pravilnika o provedbi postupaka jednostavne nabave potrebno je provesti savjetovanje s javnošću. Na taj se način želi upoznati javnost s predloženim Nacrtom i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja Pravilnika i u konačnosti ugrađeno u odredbe Pravilnika.

|  |
| --- |
| **Rok za očitovanje zainteresirane javnosti je zaključno s danom** **23. kolovoza 2024. godine.** |
| Adresa e-pošte na koju se šalju očitovanja zainteresirane javnosti:**javna.nabava@grad-zadar.hr** |